Mark Wahlberg

Markas Volbergas (pilnas vardas – Mark Robert Michael Wahlberg; g. 1971 m. birželio 6 d. Bostone) – amerikiečių aktorius, buvęs atlikėjas ir modelis. Karjerą pradėjęs kaip grupės „New Kids On The Block“ narys, vėliau jis tęsė solo karjerą Marky Mark pseudonimu. Kaip aktorius žinomas vaidmenimis komedijose ir veiksmo filmuose. Buvo po 2 kartus nominuotas Oskaro ir Auksinio gaublio apdovanojimams.

2010 m. Holivudo šlovės alėjoje atidengta jo vardo žvaigždė.

 Biografija 
Markas gimė Bostono priemiestyje gausioje šeimoje ir yra jauniausias iš 9 vaikų. Motina (anglų, airių ir Kanados prancūzų kilmės) dirbo banko tarnautoja, o tėvas Donaldas (švedų ir airių kilmės) buvo vairuotojas, Korėjos karo veteranas. Jie išsiskyrė 1981 m. ir vaikai gyveno tai su vienu, tai su kitu tėvu. Iš visų 9 vaikų Markas ir dar 2 broliai (Donny ir Robertas) yra Donaldo, kitų motina susilaukė su kitu vyru.

Jau 13-os Markas pamėgino vartoti narkotikus, pavyzdžiui, kokaino, vėliau metė mokyklą ir oficialiai jos baigimo diplomą gavo tik 2013 m. Paauglystėje jis ne kartą buvo suimtas už dalyvavimą vandalizmo aktuose ir muštynėse. Būdamas 15-os Markas buvo teisiamas už rasistinius išpuolius prieš kitus moksleivius (ekskursijos metu apmėtė juos akmenimis). Po metų jis, apsvaigęs nuo narkotikų, su draugais apiplėšė vaistinę, o vėliau užpuolė du vietnamiečius: vienam trenkė pagaliu, o kitam išmušė akį (pats Markas tvirtina, kad dėl apsvaigimo to visiškai neatsimena). Jis buvo apkaltintas bandymu nužudyti ir nuteistas kalėti dvejus metus. Nors buvo nepilnametis, atlikti bausmę jis turėjo suaugusiųjų kolonijoje, kas pagal JAV įstatymus yra neteisėta. „Galiausiai aš buvau uždarytas tarp tų vaikinų, į kuriuos visada norėjau būti panašus. <…> Ir aš supratau: tai visai ne tai, ko aš norėjau. Nusiritau iki blogiausios vietos, kurią tik galima įsivaizduoti, ir aš panorau daugiau niekada negrįžti prie ankstesnio gyvenimo.“

Vis dėlto problemų jam nepavyko išvengti. Būdamas 21-ų, Markas užpuolė savo kaimyną ir sulaužė jam žandikaulį. Po metų, jau žinomas kaip hip-hopo atlikėjas, vakarėlio metu užsipuolė Madoną po to, kai ši pareiškė, jog jis čia „pašalinis“, o vėliau sulaužė nosį jos agentui.

Gerokai vėliau, 2014 m., jis viešai atsiprašė savo aukų, tačiau kai kurios jų nebuvo geranoriškos ir tvirtino, kad abejotina, jog Markas gailisi savo poelgių.

 Muzika 
1990-ųjų pradžioje susikūrė viena pirmųjų vaikinų pop grupių „New Kids on the Block“, kurioje dainavo jo vyresnis brolis Donnie. Markas taip pat kurį laiką buvo jos narys, tačiau netrukus paliko grupę dėl jam nepatinkančio įvaizdžio. Brolio padedamas, jis sukūrė hip hopo grupę „Marky Mark and the Funky Bunch“, su kuria įrašė vieną didžiausių 1991 m. hitų „Good Vibrations“. Daina pasiekė Billboard Hot 100 sąrašo viršūnę, o grupės albumas tapo platininiu. Per paskutinį prieš išsiskirstymą NKOTB koncertinį turą Markas su grupe „apšildydavo“ jų pasirodymus.

Antrasis grupės albumas vadinosi „You Gotta Believe“, tačiau jo populiarumas buvo ženkliai mažesnis.

1994 m. Markas kartu su regio atlikėju Prince Ital Joe įrašė albumą „Life in the Streets“, kuriame buvo išpopuliarėjusios kompozicijos „United“ ir „Happy People“. 1995 m. pasirodė jų remiksų albumas.

1995–97 m. Markas įrašė keletą populiarumo nesulaukusių singlų ir jo muzikinė karjera baigėsi.

 Modelis 
Patekęs į kalėjimą, Markas susidomėjo kultūrizmu. Vėliau, jau būdamas muzikantu, išvaizdus jaunuolis sulaukė ir modelių agentūrų dėmesio. Turbūt žymiausia yra 1992 m. pasirodžiusi fotografijų serija, kurioje jis reklamavo Calvin Klein apatinius drabužius tiek vienas, tiek su žymiu Anglijos modeliu Kate Moss. Jo nuotraukos buvo spausdinamos įvairiuose madų žurnaluose, buvo išleistas treniruočių vaizdo įrašas „The Marky Mark Workout: Form... Focus... Fitness“.

 Kinas 
1993 m. Markas debiutavo TV filme „The Substitute“, po kurio liovėsi naudoti „Marky Mark“ pseudonimą. 1995 m. jis kartu su Leonardo DiCaprio pasirodė filme „Krepšininko dienoraštis“, o 1996 m. atliko Reese Whitherspoon herojės persekiotojo vaidmenį trileryje „Baimė“, už kurį buvo nominuotas MTV kino apdovanojimui. Dar po metų jis suvaidino pornografinių filmų žvaigždę juostoje „Pašėlusios naktys“ ir tapo populiariu bei režisierių geidžiamu aktoriumi.

Vėliau sekė 2 filmai, kuriuose Markas vaidino kartu su George Clooney – „Trys karaliai“ ir „Pražūtinga audra“ (1999 ir 2000 m.). 2001 m. jis vaidino filme „Beždžionių planeta“ (1968 m. filmo perdirbinys), 2003 m. – „Itališkas apiplėšimas“. Kartu su Joaquin Phoenix jis buvo pagrindinis kandidatas vaidinti filme „Kuprotas kalnas“ apie gėjus kaubojus, tačiau abu aktoriai jautėsi nejaukiai ir galiausiai režisierius pasirinko Heath Ledger bei Jake Gyllenhaal, kurie už darbą vėliau pelnė Oskaro nominacijas. 2006 m. Martin Scorsese trileris „Infiltruoti“ jam pelnė Oskaro ir Auksinio gaublio nominacijas.

2004–11 m. kurtame seriale „Draugeliai“ Markas buvo vienu iš jo prodiuserių. Jis ne kartą tvirtino, kad, sulaukęs 40-ies, ketina baigti karjerą ir atsidėti šeimai bei golfui, tačiau, pasiekus šį amžių, planų atsisakė.

2012 ir 2015 m. Markas pasirodė komedijoje „Tedis“ ir jos tęsinyje „Tedis 2“, o 2017 m. – biografiniame trileryje „Visi pasaulio pinigai“. Tais pačiais metais jis buvo pripažintas daugiausiai uždirbančiu aktoriumi pasaulyje.

 Kita veikla 
Markas buvo vienas serialo „Draugeliai“, kurto 2004–11 m., vykdomųjų prodiuserių. Pastarąjį dešimtmetį jis dažnai prodiusuoja filmus, kuriuose pats vaidina.

Kartu su broliais Donnie ir Paul turi įsteigęs užkandinių tinklą „Wahlburgers“. 

2001 m. įsteigė labdaros fondą „Mark Wahlberg‘s Youth Foundation“.

 Šeima 
Nuo 2001 m. Markas gyvena su modeliu Rhea Durham, su kuria oficialiai susituokė 2009 m. Jie augina 4 vaikus.

 Filmografija 
 Metai Originalus pavadinimas Lietuviškas pavadinimas Vaidmuo Kita informacija 1994 Renaissance Man  Renesanso žmogus Private Tommy Lee Haywood 1995 The Basketball Diaries  Krepšininko dienoraštis  Mickey 1996 Fear  Baimė David McCall  1997 Traveller  Keliautojas Pat O'Hara 1997 Boogie Nights Pašėlusios naktys  Eddie Adams / Dirk Diggler  1998 The Big Hit Netikėta sėkmė Melvin Smiley  1999 The Corruptor Korumpuotasis Detective Danny Wallace 1999 Three Kings  Trys karaliai Troy Barlow  2000 The Yards Jardai Leo Handler  2000 The Perfect Storm  Pražūtinga audra Robert "Bobby" Shatford 2001 Planet of the Apes  Beždžionių planeta  Captain Leo Davidson  2001 Rock Star  Roko žvaigždė  Chris "Izzy" Cole  2002 The Truth About Charlie Tiesa apie Čarlį  Joshua Peters  2003 The Italian Job  Itališkas apiplėšimas  Charlie Croker  2004 I Heart Huckabees Aš myliu „Huckabees“  Tommy Corn  2005 Four Brothers  Keturi broliai  Robert "Bobby" Mercer  2006 Invincible  Neįveikiamieji  Vince Papale  2006 The Departed Infiltruoti Sgt. Sean Dignam  2007 Shooter  Šaulys  Bob Lee Swagger  2007 We Own the Night  Mes valdome naktį  Captain Joseph "Joe" Grusinsky prodiuseris  2008 The Happening  Įvykis  Elliot Moore  2008 Max Payne  Maksas Peinas  Max Payne    2009 The Lovely Bones  Numylėtieji kaulai  Jack Salmon 2010 Date Night Naktinis pasimatymas Holbrooke Grant  2010 The Other Guys Kiti vaikinai Detective Terry Hoitz  2010 The Fighter Kovotojas Micky Ward prodiuseris 2012 Contraband  Kontrabanda Chris Farraday prodiuseris  2012  Ted Tedis John Bennett  2013  Broken City Žlugęs miestas Billy Taggart prodiuseris   2013  Pain & Gain Kultūristai Daniel Lugo  2013  2 Guns 2 ginklai Michael "Stig" Stigman 2013 Lone Survivor Išlikęs gyvas Marcus Luttrell prodiuseris   2014 Transformers: Age of Extinction Transformeriai: Išnykimo amžius Cade Yeager  2014  The Gambler  Lošėjas Jim Bennett prodiuseris  2015 Mojave  Mojave Norman 2015  Entourage  Draugeliai Himself prodiuseris 2015  Ted 2 Tedis 2 John Bennett  2015 Daddy's Home  Tėtukas namie Dusty Mayron  2016 Deepwater Horizon  Povandeninis horizontas Mike Williams prodiuseris  2016 Patriots Day  Patriotų diena Tommy Saunders prodiuseris   2017 Transformers: The Last Knight Transformeriai: Paskutinis riteris Cade Yeager  2017 Daddy's Home 2 Tėtukas namie 2 Dusty Mayron  2017 All the Money in the World Visi pasaulio pinigai Fletcher Chace  2018 Mile 22 22-oji mylia James Silva prodiuseris 2018 Instant Family Šeima akimirksniu Pete Wagner prodiuseris 2020 Spencer Confidential Agentas Spenceris Spenser  prodiuseris 2020 Scoob! Skūbis Dū! Brian Crown, Blue Falcon įgarsintojas 2020 Joe Bell Džo Bel Joe Bell prodiuseris 2021 Infinite Nesibaigiantis Evan McCauley / Heinrich Treadaway 2020 prodiuseris 2022 Uncharted  Neatrastas Victor Sullivan  2022 Father Stu Tėvas Stju Stu Long prodiuseris 2022 Me Time  Huck Dembo 

 Pagrindiniai apdovanojimai 
 Oskaras (nominacija) – geriausias antrojo plano aktorius (2007), geriausias metų filmas (2010)
 Auksinis gaublys (nominacija) – geriausias antrojo plano aktorius (2007), geriausias aktorius (2011)
 Emmy (nominacijas) – geriausias komedijos serialas (2007-2009), geriausias dramos serialas (2011, 2012), geriausia realybės šou programa (2014, 2015)
 BAFTA – geriausias užsienio filmas (2007)
 MTV kino apdovanojimai – geriausias ekrano duetas (su Seth MacFarlane) (2013), MTV Generation apdovanojimas (214)
 MTV kino apdovanojimai (nominacija) – geriausias neigiamas personažas (1997), geriausias šokis (1998), geriausias bučinys (su Elizabeth Banks, 2007; su Mila Kunis (2013)), geriausia kova (2013)
 Auksinė avietė (nominacija) – blogiausias aktorius (2009, 2018)
 Rembrandto apdovanojimas (nominacija) – geriausias užsienio aktorius (2012)
 Satelito apdovanojimas – geriausias aktorių ansamblis (2006)
 Satelito apdovanojimas (nominacija) – geriausias aktorius (1998), geriausias antrojo plano aktorius (2005)
 Ekrano aktorių gildijos apdovanojimas (nominacija) – geriausias aktorių ansamblis (1998, 2077, 2011)

 Nuorodos 
 IMDb profilis

 Šaltiniai 

Kategorija:JAV aktoriai
Kategorija:JAV atlikėjai
Kategorija:JAV modeliai